ब्रेस्ट कैंसर पर लगाए लगाम, लिवर के लिए टॉनिक; हिचकी और कानदर्द में भी राहत
1990 के दशक और उससे पहले जन्म लेने वाले अधिकतर बच्चों ने स्कूल के बाहर कैथा जरूर खाया होगा। कैथा पेट के लिए रामबाण है। यह पाचन क्षमता सुधारता है। इसके गूदे का शर्बत पीने से भूख बढ़ती है। ब्रेस्ट कैंसर से लेकर लिवर की बीमारियों तक से यह बचाता है।
1990 के दशक और उससे पहले जन्म लेने वाले अधिकतर बच्चों ने स्कूल के बाहर कैथा जरूर खाया होगा। घरों में बनने वाली कैथे की चटपटी चटनी का स्वाद भला कौन भूल सकता है। वरिष्ठ आयुर्वेदाचार्य डॉ. एस.पी. कटियार बताते हैं कि कैथा भूख जगा देता है और खाना पचाने में भी मदद करता है। यह दुनिया का सबसे अच्छा ऐपेटाइजर है।
इंसान और जानवर ही नहीं, भगवान गणेश को भी कैथा इसीलिए पसंद है। गणेश वंदना में एक श्लोक है, 'गजाननं भूतगणाधिसेवितं कपित्थजम्बूफलचारुभक्षणम्...।' कपित्थ-जम्बू फल चारु भक्षणम् यानी गजानन कैथा और जामुन बहुत चाव से खाते हैं।
गणेश जी को कैथा क्यों पसंद है, इसके क्या फायदे हैं और कैसे होता है इसका इस्तेमाल, आइए जानते हैं...
गणेश जी को लड्‌डू और कैथा दोनों पसंद, पचाने के लिहाज से बेहतर
डॉ. कटियार कहते हैं कि आयुर्वेद के लिहाज से देखें तो गणेशजी का एक नाम लंबोदर भी है और उन्हें लड्डू बहुत पसंद है। कैथा पेट और आंतों को हेल्दी रखता है, जिससे लड्डू आसानी से पच जाता है। यह डायबिटीज से भी बचाता है। इसीलिए भगवान को भी कैथा पसंद आया होगा।
"पुण्यार्क वनस्पति तन्त्रम्" में कैथे का एक अनोखा गुण बताया गया है। जिसके मुताबिक हाथी इस फल को साबुत निगल लेता है और उसके मल से यह साबुत ही निकलता है। लेकिन, उसे फोड़ने पर वह खोखला मिलता है। अंदर का गूदा हाथी के पेट में पच जाता है।
संस्कृत में कैथा को कपित्थ, अंग्रेजी में एलिफैंट एप्पल और वुड एप्पल कहते हैं। यह बेल जैसा दिखता है, लेकिन इसका खोल बहुत कड़ा होता है।
बुंदेलखंड में कैथे का अचार, तो थाईलैंड में पत्ते से बनता सलाद
बुंदेलखंड में कैथे का अचार बहुत पॉपुलर है। इसके गूदे से जैम, जेली, मुरब्बा, शर्बत भी बनता है। अब तो कैथे की टॉफी भी आती है। दक्षिण भारत में इसके गूदे में ताल मिश्री और नारियल का दूध मिलाकर खाने का चलन है, तो थाईलैंड में कैथे के पत्ते सलाद में खाए जाते हैं। इंडोनेशिया में लोग कैथे के गूदे में शहद डालकर उससे नाश्ता करते हैं।
कैथे से चटनी तो हर जगह बनती है...
बिहार-ओडिशा की पेंटिग्स में इस्तेमाल होते पत्तों और गोंद से बने रंग
बिहार की मधुबनी पेंटिंग में यूज होने वाला हरा रंग कैथे के पत्तों से ही बनाया जाता है। ओडिशा की लोककला 'पत्ताचित्र' में इस्तेमाल होने वाला रंग भी इसके पेड़ से निकले गोंद से बनता है। थाईलैंड-म्यांमार बॉर्डर वाले इलाकों की महिलाएं इसके गूदे और छाल से अपने लिए कॉस्मेटिक्स प्रोडक्ट बनाती हैं। इसकी छाल से बनी थनाका नाम की क्रीम का इस्तेमाल वे सुंदरता निखारने के लिए करती हैं।
भूख बढ़ाता कैथे से बना चूर्ण
डॉ. कटियार के मुताबिक इसके पेड़ का हर हिस्सा फल, पत्ते, गोंद और छाल सब कुछ काम आता है। आयुर्वेद में इससे दवाएं भी बनती हैं। पेट के लिए तो यह रामबाण दवा है। कैथा पाचन क्षमता सुधारता है। इसके गूदे का शर्बत पीने से भूख बढ़ती है। काली मिर्च, सोंठ, शहद, मिश्री और कैथा को बराबर मात्रा में मिला लें और रोज एक चम्मच खाएं। इससे भी भूख बढ़ेगी।
कैथे से बनने वाला कपित्थाष्टक चूर्ण दस्त, उल्टी, कमजोरी, पेट फूलने जैसी परेशानियों में राहत देता है। कमजोर आंतों और पेट से जुड़ी समस्याओं के कारण बवासीर जैसे रोग हो जाते हैं। कैथे और बेल का जूस मिलाकर पीने से बवासीर में फायदा मिलता है। इसके पत्ते का काढ़ा आंतों के संक्रमण से बचाता है। इस काढ़े से गरारा करने पर गले के रोगों में राहत मिलती है। पानी में यह काढ़ा मिलाकर नहाने पर बुखार में आराम मिलता है।
ब्रेस्ट कैंसर से बचाने में कारगर है कैथा, लिवर के लिए टॉनिक
कैथे में कार्बोहाइड्रेट, प्रोटीन, बीटा कैरोटीन, विटामिन बी, विटामिन सी, थियामिन और राइबोफ्लेविन जैसे पोषक तत्व होते हैं। 'ट्रॉपिकल जर्नल ऑफ फार्मास्यूटिकल' की एक रिसर्च में पाया गया कि कैथा एंटी-कैंसर भी है। यह ब्रेस्ट कैंसर को फैलने से रोक सकता है। 'द एनसाइक्लोपीडिया ऑफ मेडिसिनल प्लांट्स' के मुताबिक कैथे में मौजूद पोषक तत्व लिवर के लिए टॉनिक का काम करते हैं।
आगे पढ़ने से पहले इस पोल पर अपनी राय भी साझा करते चलें...
आंख के लिए फायदेमंद, हिचकी व कान दर्द में दिलाए राहत
कान से जुड़ी कई समस्याओं में भी कैथा से बनीं दवाएं इस्तेमाल की जाती हैं। कफ दोष की वजह से कान में दर्द हो तो 1 बूंद कैथा का रस कान में डालने से राहत मिलती है। कैथे के पत्ते में शहद मिलाकर उसे काजल की तरह लगाने से आंखों की समस्याओं में फायदा मिलता है। हिचकी आ रही हो तो कैथे का पत्ता मसलकर सूंघने से आराम मिलेगा। सांस की बीमारियों में भी कैथा फायदेमंद है ।
डायबिटीज और त्वचा की बीमारियों से बचाने में मददगार
डॉ. कटियार के मुताबिक कैथा शरीर में ग्लूकोज और कोलेस्ट्रॉल लेवल को कंट्रोल करता है। इसके पेड़ से निकलने वाला गोंद डायबिटीज से बचाने में कारगर है।
ल्यूकोरिया और पीरियड्स से जुड़ी परेशानियों के लिए भी कैथे से बनीं दवाएं बनती हैं। इसमें एंटीबैक्टीरियल और एंटी माइक्रोबियल गुण होते हैं। यह इंफेक्शन और सूजन से बचाता है। स्किन से जुड़ी कई समस्याओं में कैथे के गूदे, बीज, पत्तों और तेल का इस्तेमाल किया जाता है। कीड़ों के काटने वाली जगह कैथे का गूदा लगाने पर जलन, खुजली से आराम मिलता है।
लेकिन, यह याद रखें कि किसी भी तरह की परेशानी में खुद कैथा का इस्तेमाल करने से पहले डॉक्टर से जांच कराना जरूरी है। फिर उसकी सलाह के मुताबिक ही कैथा यूज करें।